钦定古今图书集成/理学汇编/文学典/第142卷 > 《谢知制诰启》王珪
## 钦定古今图书集成/理学汇编/文学典/第142卷 > 《谢知制诰启》王珪

载右史之笔，初冒于清光；典四禁之文，遽更于近职。
宠非材称，幸出意涯。窃思帝庙堂之尊，富家国之盛，
而能鼓舞天下之动，神明天下之几，非典谟文章，号
令风采，恐未易讲寥廓之治，追醇𬪩之风。盖在古二
帝之遗书，而《大训》之所基本；在天太微之西掖，而元
命之所渊微。有如起两都之隆，致开元之楙。其间诏
书之始下，政事之所施，固多《高文大册》之传，嘉谋谠
议之益，使王言温润，而主泽汪洋。当时得人，后世载
美。有赫昌会，于皇弥文。上有帷幄宗工钜臣，以经纶
风化之源；下有兰台鸿儒硕学，以闿劘精祲之际。况
明命之所出，而禁严之所司。匪肩异伦，实点华序。如
珪者，资禀沉霿，器能枵疏。学承之迂，暗于古今；治乱
之适，识滞于用。藐亡贤，知驰骋之奇偶。滥偕于计文，
几躐先于辞级。往裨剧治，趣驾屏星之车；还预隽游，
误对高门之地。未及承明之餍，已撄司会之繁。一涉
丹墀，得识天子之能事；更持紫橐，愧亡史臣之多闻，
敢意眷奖之靡遗。迺擢琐凉于非次。给北宫之礼，才
奉试言之荣。《答淮南》之章，俄参视草之宠。重念去书
林之直，有先人手泽之存。即纶闱之趋，仍伯氏诏文
之旧。岂容单陋，寖窃高华。兹盖伏会某官，以材猷粹
纯，览文雅之望；以风谊高博，主名教之归。启迪当世
之事功。乐育四海之豪俊，如大庭之旅，万玉不以碔
玞而即捐；如匠石之区，众材不以楩楠而后巧。致缪
兹举，以矜无庸。敢不佩饬训辞，参祈体论。矫其一切
之习，策所未至之难。慎汉制之颁，期尽追于三代；扬
尧言之善，使益诵于四方。或犬马未衰，冀涓尘有补。
庶切君恩之报，敢忘己日之私。愚心区区，未识所错。